**Сянно**, **Сенненскае возера** — возера ў Сенненскім раёне Віцебскай вобласці. Размешчана ў басейне ракі Крывінкі каля горада Сянно.

Назва
-----

Назва Сянно балцкага паходжання. Такога ж паходжання і назвы ракі Сянна́ на Пасожжы (вусце паміж Чэрыкавам і Слаўгарадам), возера Сенніца (з яго рэчка Сенніца цячэ ў Ловаць).

Паходзіць ад балцкага гідранімічнага кораня *Sain-*. Балцкія аналагі — літоўскія *Sainas*, *Seina*, прускія *Sayn*, *Seynicz*. Звязана з літоўскім *at-sainus* «павольны, неахайны, лянівы». Далей да аднаго са значэнняў індаеўрапейскага *\*sei- : si-* «слабець; вялы, слабы, лянівы; апускацца, пагружацца» (> «ціхі, спакойны»).

Ад кораня *Sin-*, які з’яўляецца варыянтам кораня *Sain-*, паходзяць рачныя назвы Сінія (прыток бярэзінскай Свіслачы), \*Сін-пала (на Верхнім Падняпроўі), \*Сін-бала (на Верхнім Павоччы). Апошнія дзве значаць «Павольная балацінная (рака)». Паблізу ракі \*Сін-бала працякае ручай «Ленивой», назва якога калькіруе значэнне першай асновы ў назве.

Так жа сама ад варыянтаў аднаго і таго ж кораня *Min- : Main-* назвы літоўскіх рэк *Minija : Mainia*. Ад *Main-* паходзяць назвы з коранем *Мен-* (Мена і інш.) так жа сама, як ад *Sain-* назвы з коранем *Сен-* (Сянна, Сянно).

Такая ж матывацыя і ў назвах прыпяцкай ракі Лебажода «Павольная рака» (першая аснова назвы ад літоўскага *lebti* «гультаяваць», *lebeda* «гультай, цямця-лямця»), нёманскай ракі Лебяда.

Значэнне азёрнай назвы Сянно можна перадаць як «Спакойнае (возера)».

Гідраграфія
-----------

Плошча возера складае 3,15 км², даўжыня 6,03 км, найбольшая шырыня 0,92 км. Даўжыня берагавой лініі — 18,9 км. Найбольшая глыбіня глыбіня — 31,5 м.

Катлавіна возера складаецца з глыбакаводнага (паўднёвая частка возера) і мелкаводнага плёсаў, выцягнутая ў напрамку з паўночнага захаду на паўднёвы ўсход.

Рэльеф дна няроўны, найбольш глыбокія месцы знойдзены на сярэдзіне возера i ідуць яны ў кірунку з поўдня на поўнач. Схілы катлавіны вышынёй да 21 м. Берагі возера вышынёй да 0,6 м і месцамі зліваюцца са схіламі катлавіны. Мелкаводдзе вузкае і пясчанае, займае каля 28 % плошчы возера. На вялікіх глыбінях дно засланае глеем. Шырыня паласы надводнай расліннасці да 50 м.

У возера ўпадаюць ручаі. Злучана пратокамі з Багданаўскім возерам на поўначы. Упадае ручай з Кулікоўскага возера.

Фаўна
-----

Водзяцца шчупак звычайны, акунь, судак, лешч, гусцяра, плотка, краснапёрка, лінь і іншыя віды рыб.

Зноскі
------

1. ↑  *A. Vanagas.* Lietuvių hidronimų etimologinis žodynas. — Vilnius, 1981. — С. 293—294.
2. ↑  J. Pokorny. Indogermanisches etymologisches Wörterbuch. Bern / München 1959 / 1969. C. 890—891.
3. ↑  В. Н. Топоров, О. Н. Трубачев. Лингвистический анализ гидронимов Верхнего Поднепровья. Москва, 1962. С. 207.
4. ↑  *B. H. Топоров.* Балтийский элемент в гидронимии Поочья. II // Балто-славянские исследования. 1987. Москва, 1989. С. 65.
5. ↑  *A. Vanagas.* Lietuvių hidronimų etimologinis žodynas. — Vilnius, 1981. — С. 201, 217.
6. ↑  H. Krahe. Unsere ältesten Flussnamen. Wiesbaden, 1964. C. 98.

Літаратура
----------

* Блакітны скарб Беларусі: энцыклапедыя / рэдкал. Г. Пашкоў і інш. — Мн. 2007. — С. 410.
* Беларуская энцыклапедыя: У 18 т. Т. 15: Следавікі — Трыо / Рэдкал.: Г. П. Пашкоў і інш. — Мн. : БелЭн, 2002. — Т. 15. — С. 351—352. — 10 000 экз. — ISBN 985-11-0035-8. — ISBN 985-11-0251-2 (т. 15).
* Памяць: гісторыка-дакументальная хроніка Сенненскага раёна / уклад. С. В. Шайко; мастак Э. Э. Жакевіч. — Мн. 2003. — С. 24.
* Республика Беларусь. Атлас охотника и рыболова: Витебская область / Редактор Г. Г. Науменко. — Мн.: РУП «Белкартография», 2010. — С. 31. — 72 с. — 10 000 экз. — ISBN 978-985-508-136-5. (руск.)

|  |  |
| --- | --- |
| ⚙️   Слоўнікі і энцыклапедыі | Бракгаўза і Эфрона |